Olen Trip.ee-d lugenud aastaid, üsnagi põhjalikult ja leian samuti, et foorum ei ole enam nii huvitav ja elav kui mõni aeg tagasi. Ei arva, et põhjuseks oleks masu. Pigem jääb kõrvaltvaatajana tunne, et foorum on oma reeglite, moderaatorite ja püsikasutajate  (mis/kes kõik iseenesest on head ja vajalikud asjad) hoiakute ja väljaütlemiste abil kujundanud endale aastate jooksul üsna spetsiifilise ja kahjuks veidi arrogantse imago, mis tõrjub väga efektiivselt suur osa potentsiaalseid (uusi) kasutajaid eemale. Küsimus pole mitte ainult kasutajate õigekirja valdamises/mitte valdamises, millest siin palju räägitakse, vaid tundub, et foorumisse oodatakse vaid ka teatud spetsiifilise mentaalsusega inimesi a la oodatud on "tõelised reisisellid", kirjutajad/kommenteerijad, kes  nulleelarvega hääletavad pool aastat Taisse läbi Siberi, aga siidikäpad, kes sihtkohta kohale lendavad ja julgevad huvituda, millises viie tärni hotellis on kõige suurem bassein, saavad garanteeritult naeruvääristamise osaliseks. Esmapostitajale või muidu algajale või vähema reisimiskogemusega inimestele või lihtsalt ka erineva ellusuhtumisega inimesele otsesemalt või kaudsemalt märku andes, et ta on loll, piiratud silmaringiga või muidu siia foorumisse mitte oodatud, tekitataksegi olukord, et "uut verd"  juurde ei voola, foorum hakkab pigem paistma kindla, piiratud seltskonna omavahelise klubitamisena, mis aga peletab tavareisijat/kasutajat veelgi kaugemale.  Samas, üldjoones pean Trip-i väga vajalikuks ja oluliseks foorumiks, kindlasti olen siit ka mitmetele oma küsimustele vastuseid leidnud. Põhimõtteliselt hästi organiseeritud, loogiline jne.